**Noteikumu projekta “Grozījumi Ministru kabineta 2009.gada 25.augusta noteikumos Nr.950 “Nelaimes gadījumu darbā izmeklēšanas un uzskaites kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir pilnveidot nelaimes gadījumu izmeklēšanas un uzskaites kārtību, tādējādi padarot skaidrāku nelaimes gadījumu identificēšanu situācijās, kas saistītas ar veselības traucējumu iestāšanās varbūtību (inficēšanās risku), kā arī nepārprotami nosakot nelaimes gadījumu izmeklēšanas un uzskaites kārtības attiecināšanu uz nelaimes gadījumiem, veicot attālināto darbu.  Noteikumu projekts stāsies spēkā vispārējā kārtībā pēc tā izsludināšanas oficiālajā izdevumā “Latvijas Vēstnesis”. Prasība attiecībā uz attālināto darbu stāsies spēkā 2020.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Labklājības ministrijas iniciatīvas sakarā ar izsludināto ārkārtējo situāciju un paredzamo tās izbeigšanu, lai nodrošinātu precīzāku regulējumu, kas attiecināms uz saslimšanu ar COVID-19 un precizētu nelaimes gadījumu darbā izmeklēšanas kārtību.  Ievērojot to, ka Ministru kabineta 2020.gada 12.marta rīkojumā Nr.103 “Par ārkārtējās situācijas izsludināšanu” 4.56.apakšpunktā ir ietverts īpašs regulējums, kas attiecas uz nelaimes gadījumiem darbā, nepieciešams precizēt kārtību, kādā izmeklē un uzskaita nelaimes gadījumus, kas saistīti ar inficēšanās risku, izbeidzoties ārkārtējai situācijai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nelaimes gadījumu izmeklēšanas un uzskaites kārtība ir regulēta ar Ministru kabineta 2009.gada 25.augusta noteikumiem Nr.950 “Nelaimes gadījumu darbā izmeklēšanas un uzskaites kārtība”. Šo noteikumu izpratnē nelaimes gadījums ir darba vietā vienas darba dienas vai maiņas laikā noticis ārkārtējs notikums, pēc kura personai radušies veselības traucējumi vai pastāv veselības traucējumu iestāšanās varbūtība (inficēšanās risks), vai iestājusies iesaistītās personas nāve.  Nelaimes gadījuma identificēšanai būtisks ir ārkārtējs notikums un cēloņsakarība starp šo notikumu un nodarbinātā veselības traucējumiem vai nāvi. Piemēram, ja nodarbinātais, veicot darbu augstumā, ir paslīdējis un nokritis no sastatnēm un guvis veselības traucējumu (piemēram, rokas lūzums), tad ir iespējams skaidri identificēt gan ārkārtējo notikumu (paslīdēšana un kritiens), gan radušos veselības traucējumu (rokas lūzums) un cēloņsakarību starp notikumu un sekām. Tāpat arī situācijās, kas saistītas ar veselības traucējumu iestāšanās varbūtību (inficēšanās risku), ir nepieciešams skaidri identificēt ārkārtēju notikumu, kas ir cēloņsakarībā ar vēlāk iestājušos veselības traucējumu. Piemēram, ja nodarbinātajam, kas veic meža darbus, ir piesūkusies ērce, tad ir jākonstatē šāda fakta iestāšanās darba veikšanas laikā un tikai tad, ja vēlāk nodarbinātajam iestājas veselības traucējumi, šāds notikums var tikt atzīts par nelaimes gadījumu darbā. Līdzīgi ir arī ar citu insektu vai dzīvnieku kodumiem.  Ārkārtēja notikuma iestāšanās ir būtisks priekšnoteikums nelaimes gadījuma darbā identificēšanai arī tad, ja tas ir saistīts ar vīrusa infekcijām, tajā skaitā COVID-19. Saslimšana ar infekcijas slimību pati par sevi nav uzskatāma par nelaimes gadījumu darbā, ja vien šādas saslimšanas iemesls nav kāds ārkārtējs un identificējams gadījums nodarbinātajam veicot darbu, kas ir bijis par iemeslu vēlākai saslimšanai. Piemēram, ja ar COVID-19 inficēta persona, ir tieši apdraudējusi ārstniecības personu, kura veic savus pienākumus, noraujot viņai sejas masku vai sejas aizsargu un tieši pakļaujot ārstniecības personu inficēšanas riskam (saskarei ar infekciozu ķermeņa šķidrumu bez individuālajiem aizsardzības līdzekļiem). Šādā gadījumā ir identificējams ārkārtējs gadījums (fizisks apdraudējums), kura rezultātā var iestāties inficēšanās risks. Ja ārstniecības personai vēlāk tiek diagnosticēta saslimšana ar COVID-19, tad šāds gadījums varētu tikt atzīts par nelaimes gadījumu darbā. Savukārt, ja šāda ārkārtēja notikuma nav, tad saslimšana ar infekcijas slimību (tajā skaitā arī COVID-19) nebūtu uzskatāma par nelaimes gadījumu darbā.  Minētais regulējums neietekmē procesus, kas saistīti ar iespējamu arodslimības noteikšanu un tiek regulēti Ministru kabineta 2006. gada 6. novembra noteikumos Nr. 908 “Arodslimību izmeklēšanas un uzskaites kārtība”.  Ministru kabinets ar 2020.gada 7.aprīļa rīkojumu Nr.161 pieņēma grozījumus Ministru kabineta 2020.gada 12.marta rīkojumā Nr.103 “Par ārkārtējās situācijas izsludināšanu”, nosakot, ka saslimšana ar Covid-19 nav uzskatāma par nelaimes gadījumu darbā atbilstoši Ministru kabineta 2009. gada 25. augusta noteikumiem Nr. 950 "[Nelaimes gadījumu darbā izmeklēšanas un uzskaites kārtība](https://likumi.lv/ta/id/196653-nelaimes-gadijumu-darba-izmeklesanas-un-uzskaites-kartiba)", 2016. gada 1. marta noteikumiem Nr. 116 "[Kārtība, kādā izmeklē un uzskaita nelaimes gadījumus darbā, kas notikuši ar Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm](https://likumi.lv/ta/id/280632-kartiba-kada-izmekle-un-uzskaita-nelaimes-gadijumus-darba-kas-notikusi-ar-iekslietu-ministrijas-sistemas-iestazu-un-ieslodzijum...)" un 2020. gada 21. janvāra noteikumiem Nr. 42 "[Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki](https://likumi.lv/ta/id/312123-kartiba-kada-izmekle-un-uzskaita-nelaimes-gadijumus-darba-kuros-cietusas-valsts-drosibas-iestazu-amatpersonas-un-darbinieki)" un darba devējam nav jāveic šāda gadījuma izmeklēšana un uzskaite.  Minētais risinājums ir noteikts laikposmā, kad valstī ir noteikta ārkārtējā situācija un šāda lēmuma pamatā ir dažādi objektīvi apsvērumi, proti, COVID-19 izplatības apmēri (pandēmija), vīrusa izplatīšanās veids un apgrūtinājumi noteikt konkrētu notikumu vai vietu, kur notikusi inficēšanās, kā arī nelaimes gadījumu izmeklēšanas procesuālā kārtība.  Ārkārtējās situācijas laikā ir lietderīgi noteikt, ka darba devējiem minētajā situācijā nav nepieciešams veikt šādu gadījumu izmeklēšanu un uzskaiti. Vienlaikus tas neatbrīvo darba devējus no vispārīgā pienākuma nodrošināt drošus un veselībai nekaitīgus darba apstākļus, veikt darba vides risku vērtēšanu un veikt pasākumus identificēto risku novēršanai. Turklāt šāds lēmums bija saistīts arī ar veiktajām izmaiņām slimības naudas un slimības pabalsta izmaksas kārtībā, kas noteikta ar 2020.gada 20.martā pieņemtajiem grozījumiem likumā “Par slimības un maternitātes apdrošināšanu”. Grozījumi noteica, ka personai, kurai tiek izsniegta darbnespējas lapa sakarā ar saslimšanu ar Covid-19 vai atrašanos karantīnā no 2020. gada 22. marta līdz 2020. gada 30. jūnijam (šobrīd līdz 31.decembrim), slimības pabalstu piešķir un izmaksā par laiku no darbnespējas otrās dienas. Slimības pabalstu piešķir 80 procentu apmērā no pabalsta saņēmēja vidējās apdrošināšanas iemaksu algas. Par šo periodu izsniedzama Ministru kabineta 2001. gada 3. aprīļa noteikumos Nr. 152 “[Darbnespējas lapu izsniegšanas un anulēšanas kārtība](https://likumi.lv/ta/id/6675-darbnespejas-lapu-izsniegsanas-kartiba)” noteiktā darbnespējas lapa B.  Ņemot vērā Ministru kabineta izsludinātās ārkārtējās situācijas paredzamo izbeigšanos un iepriekšējā stāvokļa atjaunošanu, kā arī sabiedrībā notiekošās diskusijas par COVID-19 sasaisti ar nelaimes gadījumiem darbā vai arodslimībām, ir lietderīgi pilnveidot esošo tiesisko regulējumu, tādējādi padarot skaidrāku nelaimes gadījumu identificēšanu situācijās, kas saistītas ar veselības traucējumu iestāšanās varbūtību (inficēšanās risku).  Tādējādi noteikumu 2.punktā ietverto regulējumu nepieciešams papildināt ar nepārprotami skaidru regulējumu, ka saslimšana ar infekcijas slimību uzskatāma par nelaimes gadījumu darbā tikai tad, ja šāda saslimšana ir saistīta ar konkrēti identificējamu ārkārtēju notikumu darba veikšanas laikā, un tas ir tiešā cēloņsakarībā ar nodarbinātā saslimšanu. Šis grozījums attiektos ne tikai uz COVID-19, bet gan arī uz citām iespējamām infekcijas slimībām (noteikumu projekta 1.1.apakšpunkts).  Zaudējot spēku Ministru kabineta 2020.gada 12.marta rīkojuma Nr.103 “Par ārkārtējās situācijas izsludināšanu” 4.56.apakšpunkam, gadījumos, kad tiks konstatēts nelaimes gadījums darbā, kas saistīts ar COVID-19 vai citu infekcijas slimību, tiks piemērota slimības naudas un slimības pabalsta izmaksas kārtība, kas noteikta likumā “Par obligāto sociālo apdrošināšanu pret nelaimes gadījumiem darbā un arodslimībām”.  Vienlaikus tiek papildināts noteikumu 6.2.apakšpunkts, nepārprotami nosakot nelaimes gadījumu izmeklēšanas un uzskaites kārtības attiecināšanu uz nelaimes gadījumiem, veicot attālināto darbu (noteikumu projekta 1.2.apakšpunkts). Tas nozīmē, ka situācijā, ja ar nodarbināto notiek nelaimes gadījums, veicot attālināto darbu, piemērojama tāda pati kārtība, kāda noteikta attiecībā uz jebkuru citu nelaimes gadījumu darbā. Darba aizsardzības jautājumu regulējums attālinātā darba gadījumā ir ietverts 2019.gada 3.oktobrī pieņemtajos Darba aizsardzības likuma grozījumos, kas stāsies spēkā 2020.gad 1.jūlijā, tādēļ arī noteikumu projektā iekļautā prasība attiecībā uz attālināto darbu stāsies spēkā 2020.gada 1.jūlijā (noteikumu projekta 2.punkts).  Papildus noteikumos tiek paredzēta iespēja pagarināt darba devēja veiktās nelaimes gadījuma izmeklēšanas laiku līdz 30 darbdienām, jo atsevišķās situācijās objektīvu iemeslu dēļ noteiktais 15 darbdienu termiņš var būt nepietiekams kvalitatīva izmeklēšanas procesa nodrošināšanai (noteikumu projekta 1.3.apakšpunkts).  Veicot iepriekš minētos grozījumus, ir lietderīgi izdarīt arī atsevišķus tehniskus precizējumus, svītrojot aktualitāti zaudējušu prasību informācijas apmaiņai starp Valsts darba inspekciju un šobrīd vairs neeksistējošo Veselības obligātās apdrošināšanas valsts aģentūru (noteikumu projekta 1.4.apakšpunkts), kā arī aizstājot norādi uz latiem ar norādi uz euro (noteikumu projekta 1.5.apakšpunkts). |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Valsts darba inspekcija, Rīgas Stradiņa universitātes aģentūra “Darba drošības un vides veselības institūts”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais regulējums var ietekmēt šādas mērķgrupas:  1) nodarbinātie – saskaņā ar Centrālās statistikas pārvaldes datiem 2019. gadā bija 910 tūkstoši nodarbināto;  2) darba devēji – saskaņā ar Centrālās statistikas pārvaldes datiem 2018. gadā bija 125,323 tūkstoši ekonomiski aktīvo uzņēmumu (izņemot fiziskās personas – saimnieciskās darbības veicējus).  Noteikumu projekts attieksies tikai uz tiem nodarbinātajiem, kas būs saslimuši ar infekcijas slimībām darbā un tas tiks identificēts kā nelaimes gadījums darbā, kā arī uz šo nodarbināto darba devējiem, kas nodrošinās nelaimes gadījuma izmeklēšanu. Tāpat noteikumu projekts attieksies uz nodarbinātajiem, kas cietīs nelaimes gadījumā darbā, strādājot attālināti, un šo nodarbināto darba devējiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
|  | | |
| 1. | Saistītie tiesību aktu projekti | Lai nodrošinātu vienotu regulējumu attiecībā uz visiem nodarbinātajiem un amatpersonām, vienlaicīgi ar noteikumu projektu Iekšlietu ministrija virza arī attiecīgus grozījumus Ministru kabineta 2016. gada 1. marta noteikumos Nr. 116 “Kārtība, kādā izmeklē un uzskaita nelaimes gadījumus darbā, kas notikuši ar Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm” un Ministru kabineta 2020. gada 21. janvāra noteikumos Nr. 42 “Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki”. |
| 2. | Atbildīgā institūcija | Iekšlietu ministrija, Labklājības ministrija. |
| 3. | Cita informācija | Vienlaikus ar šo noteikumu projektu Labklājības ministrija ir izstrādājusi un virza arī noteikumu projektu “Grozījums Ministru kabineta 2006. gada 6. novembra noteikumos Nr. 908 “Arodslimību izmeklēšanas un uzskaites kārtība””, kas paredz precizēt arodslimību sarakstu, iekļaujot tajā arī COVID-19. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Jautājums tika aktualizēts no Latvijas veselības un sociālās aprūpes darbinieku arodbiedrības puses. Par līdzīga satura jautājumiem ir notikušas arī diskusijas Saeimā, izskatot grozījumus likumā “Par valsts apdraudējuma un tā seku novēršanas un pārvarēšanas pasākumiem sakarā ar COVID-19 izplatību” (likumprojekts Nr. [673/Lp13](http://titania.saeima.lv/LIVS13/saeimalivs13.nsf/webSasaiste?OpenView&restricttocategory=673/Lp13)). |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| Projekta izpildē iesaistītās institūcijas | Valsts darba inspekcija. |
| Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts darba inspekcija nodrošinās prasību izpildes kontroli. Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. Ar noteikumu projektu noteiktā funkcija tiks īstenota esošo cilvēkresursu ietvaros. |
| Cita informācija | Nav |

Labklājības ministre R. Petraviča

Vīksne, 67021526

Mara.Viksne@lm.gov.lv